Viranomaiset pitävät Otanmäessä Kajaanin vastaanottokeskukseen sijoitettuna olevien turvapaikanhakijoiden tekemäksi epäiltyä tappoa yksittäistapauksena. Poliisi muistuttaa myös, että esimerkiksi tehtävät turvapaikanhakijoiden takia ovat erittäin vähäisiä.

– Tässä on kyseessä yksittäistapaus. Vaikka voi tietysti todeta, että erinäköisiä rikoksia on tapahtunut julkisilla paikoilla, niin tällaista ei toista ole ollut turvapaikanhakijoihin liittyen, kertoo poliisitarkastaja Marko Savolainen Poliisihallituksesta.

Samalla Savolainen toivoo, että tapaus myös jäisi yksittäiseksi.

– Toivotaan tietysti, ettei tulisi lisää. Mutta aina kun ihmiset kohtaavat ja tapahtuu rikoksia, niin sitä on mahdoton sanoa.

Turvapaikanhakijoita koskevia hälytyksiä tulee yhä harvemmin. Niitä on 0,1 prosenttia hälytystehtävistä. Poliisitarkastaja Marko Savolainen

Savolainen muistuttaa samalla, että poliisin hälytystehtävät turvapaikanhakijoihin liittyen ovat yleisesti ottaen vähentyneet jatkuvasti.

– Niitä hälytyksiä tulee yhä harvemmin ja niitä on 0,1 prosenttia kaikista poliisin hälytystehtävistä.

Pääsääntöisesti tehtävät johtuvat siitä, että turvapaikanhakijat tappelevat keskenään.

Savolaisen mukaan turvapaikanhakijoiden keskinäiset välienselvittelynsä saattavat siirtyä vastaanottokeskuksista yleisille paikoille, kun heitä aletaan sijoittaa eri lupamenettelyjen jälkeen kuntiin.

– Mutta emme odota, että mitään tällaisia henkirikoksia alkaa sattua mittavissa määrin.

Savolainen pitää mahdollisena, että kielteisen turvapaikkapäätöksen saaneet ja maahan silti jääneet voivat syyllistyä rikoksiin.

– Se voi olla, että se aiheuttaa rikollisuutta, mutta sitä on mahdotonta sanoa ja mahdotonta ennustaa, poliisitarkastaja Marko Savolainen kertoo.

Poliisi ja SPR varautuneet levottomuuksiin

Suomen Punaisen Ristin Oulun piirin hallintojohtaja Ari Haaranen pitää Otanmäen rikosepäilyjä valitettavana ja harvinaisena tapauksena. Hän korostaa, että kyse on vasta epäilyistä.

– Poliisi nyt tutkii, ja katsotaan mihin päädytään. Tämä ei kerro mitään vastaanottokeskusjärjestelmästä vaan tässä on kyse erittäin valitettavasta yksittäisestä tapauksesta.

SPR:n Oulun piirin hallintojohtaja Ari Haaranen. Jyri Tynkkynen / Yle

Haaranen kertoo SPR:n keskustelleen poliisin kanssa rikosten mahdollisesti nostattamasta levottomuudesta. Poliisi nostaa tapauksen takia valmiuttaan, ja myös Otanmäen vastaanottokeskuksen vartiointia on lisätty.

Haaranen ei voi kertoa, ovatko surmasta ja ryöstöistä epäillyt irakilaismiehet saaneet kielteisen päätöksen turvapaikkahakemukseensa. Yksittäisten ihmisten turvapaikka-asioita ei voida kommentoida, hän muistuttaa.

Haaranen kuvailee Otanmäkeä pieneksi ja rauhalliseksi vastaanottokeskukseksi. Otanmäessä asuu tällä hetkellä noin 120 turvapaikanhakijaa.

– Poliisit ovat joutuneet käymään keskuksessa vain pari kertaa koko toiminta-aikana. Siellä on ollut rauhallista.

Haarasen mukaan mitään tapahtuneen kaltaista ei ollut odotettavissa.

– Tällaista voi sattua missä vain. Tämä on tapahtunut vastaanottokeskuksen ulkopuolella yöaikaan. Näihin asioihin hyvin vaikea tehdä mitään etukäteen. Asiakkaiden kanssa on käyty läpi Suomen lait ja tavat. Olemme tehneet kovasti töitä näiden asioiden kanssa, Haaranen toteaa.